title: Prunus domestica
text: Iste articlo tracta sobre a cerollera Prunus domestica. Ta atros emplegos de «cerollera» se veiga Cerollera (desambigación).
  
  A cerollera domestica u cerollero domestico (Prunus domestica (L., 1753)) ye un árbol fruital d'o chenero Prunus, en a familia d'as rosacias y subfamilia d'as amigdaloidias<ref name=Real> [http://www.rjb.csic.es/jardinbotanico/ficheros/documentos/pdf/anales/2007/Anales_64%282%29_177-190_2007_Prunus.pdf Estudios sobre el género Prunus en el Neotrópico]; consultau o 22 d'aviento de 2015.</ref> (linache d'as almendreras), cautivau más que más por o suyo fruito comestible: a cerolla.
  
  O chenero Prunus, a lo qual a cerollera pertenece, ha seu obchecto de reclasificación recient por o gran numero d'especies que concabeba; a presencia de muitas d'as quals se debeba a la laxitut d'os caracters especificos con que s'heba descrito anteriorment o taxon. A cerollera, de lur fruito dimana o nombre d'o chenero (lat. <PRUNA), se troba actualment claseficau en o subchenero Prunus.
  
   Descripción 
  
  Como muitos d'os fruitals Prunus propiament ditos, a cerollera ye un árbol caducifolio de mida mediana, que anque gosa poder creixer dica 10 metros d'altaria, de regular no pasa t'alto d'os 5 metros. A corona ye ampla, diafana, con as ramas deseparadas, que con freqüencia parten de forcallos a baixa altaria. O tronco ye curto.
  
  A crosta ye grisa u marrón, rugosa y firme estriada en o tronco y as ramas, pero ye lasa y brillant en as brancas chóvens, de color más royisca.
  
  As follas fan entre 4 y 10 cm de largaria por 2–4 cm d'amplo, ovadas, elipticas u ovo-lancioladas, de forma que recordan muto a las d'a manzanera.
  
  As flors son solitarias, anque como en muitas rosacias pasa bellas vegadas amaneixen agrupadas. Os petalos son blancos, de 8 dica 13 mm de largos. Os estambres en multiplo de 5 son largos y tienen as anteras amariellas. O receptaclo ye infero, glabro u pubescent, y de 4–10 mm.
  
  O fruito ye una drupa pura, monocarpelar, glabra, de forma elipsoidal y d'entre 3 y 6 cm de diametro. Recibe o nombre mayoritario de «cerolla» en o dominio lingüistico aragonés, especialment en Sobrarbe, Alto Galligo, Chacetania, Semontanos de l'Alto Aragón y os Monegros, pero tamién tiene variants como «cerola», «cerolda», «acerolla», «ciruella», «ciruela», u «ceruella», (lat. <CEREŌLA) y en as comarcas más orientals de l'Alto Aragón se documenta como «pruna» (lat. <PRUNA).
  
   Fitonimia 
  
  A cerollera, como o suyo fruito, tiene diferents nombres u fitonimos en aragonés, a mayoría d'os quals vienen de l'hipotetico etimo latín *CEREOLARIA> u *CEREOLARIU>, y iste de <CEREŌLA, «cerulia/feita de cera», en referencia a o fruito: cerollera, cerollero, ciruellero/a (pronunciau zirgüellero/a con protesi velar), cerolero, cirollera, cirgollera, cirigollero, ceriuellero/a (pronunciau zerigüellero/a con protesi velar), cercoller (zercollé), cirulera, ciroldera, cirroldero, cirgoller, etc.
  
  As variants con -ll- en aragonés se remontan seguntes Manuel Ariza Viguera a variants latinas como CEREOLEUM u CERULEUM'', y se tornan a trobar en parolas y toponimos d'os dominios galaicoportugués (cerollo con o significau d'aranyón) y astur-leyonés (Cerulleda).
   
  Os eixemplars bordes que a sobén se troba en os arredols d'as zonas de cultura reciben o nombre de «cascavillers», y os suyos fruitos, que por no recibir cultura gosan estar más chicotz y inapofeitables que as cerollas, se documentan con o nombre popular de «cascavels» u «cascavillos».
  
  Imáchens
  
  Referencias
  
  Vinclos externos 
  
  Árbols fruitals
  Flora d'Aragón